Mor un excursionista durant el descens d’un pic a Lladorre | BonDia Diari digital d'Andorra.
Mor un excursionista durant el descens d’un pic a Lladorre
Un excursionista va morir dimecres mentre baixava de fer un pic situat al terme municipal de Lladorre (Pallars Sobirà).
Els bombers de la Generalitat van precisar que es tracta d’un home que, acompanyat d’una altra persona, havia fet l’ascens al pic del Port i posteriorment al pic de Mariola.
El sinistre va passar quan els dos excursionistes descendien pel pic de Mariola. Sembla que l’home hauria caigut d’uns deu metres en una zona de difícil accés i hauria mort. L’avís dels fets va tenir lloc a quarts de tres de la tarda i, en no poder-hi accedir els vehicles, els bombers s’hi van desplaçar amb helicòpter per rescatar el cadàver.
Segons van especificar els bombers, per fer el salvament es va mobilitzar una dotació terrestre del parc de Llavorsí (Pallars Sobirà) i un helicòpter amb personal de la Unitat del Grup d’Actuacions Especials (GRAE). El rescat del cos es va fer mitjançant la tècnica de càrrega per bodega. En concret, l’helicòpter va poder aterrar en un espai proper que garantia les condicions de seguretat de la maniobra. Un cop a terra, el personal d’emergències va poder carregar a mà el cos de l’excursionista fins a la bodega de l’helicòpter.
La víctima era Joan Lluís C., veí de Barcelona, d’uns 65 anys i germà de La Salle, segons van precisar fonts properes al cas.
D’altra banda, els bombers de la Generalitat van rescatar, també dimecres, una excursionista de 65 anys amb una contusió a les costelles i probablement una cama trencada al pic de Tosa d’Alp (Cerdanya). El cos d’emergències va ser alertat poc després de les 13.30 hores que una dona havia caigut a prop del refugi del Niu de l’Àliga.